Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Matyu 19:1-30
19 Taim Jisas i mekim pinis ol dispela tok em i lusim Galili na i go long boda bilong Judia long hapsait bilong wara Jordan.2 Na bikpela lain manmeri i bihainim em i go na em i oraitim ol long dispela hap.3 Na ol Farisi i kam long em. Ol i laik traim em na ol i tok: “Ating lo i orait long man i ken katim marit long olgeta kain samting o nogat?”4 Na em i tok: “Ating yupela i no ritim tok olsem man husat i bin wokim ol long pastaim tru, em i bin wokim ol i kamap man na meri?5 Na ating yupela i no bin ritim tok bilong em olsem: ‘Long dispela as man bai lusim papa na mama bilong en na pas wantaim meri bilong en, na tupela bai kamap wanpela bodi’?6 Tupela i no stap olsem tupela moa, ol i kamap wanpela bodi tasol. Olsem na samting God i pasim pinis, man i no ken katim.”7 Na ol Farisi i tokim em: “Orait bilong wanem Moses i tok long man i ken givim setifiket bilong katim marit na rausim meri?”8 Em i tokim ol: “Het bilong yupela i strong, olsem na Moses i larim yupela i katim marit. Tasol long pastaim tru i no gat kain pasin olsem.9 Mi tokim yupela, sapos meri i no mekim pasin pamuk* na man i katim marit na maritim narapela meri, orait dispela man i mekim pasin adaltri.”*10 Ol disaipel i tokim em: “Sapos marit i olsem, ating i no gutpela long marit.”11 Em i tokim ol: “I no olgeta man i save bihainim dispela tok, nogat. Em bilong ol man i kisim dispela presen.12 Sampela i no marit, long wanem, ol i gat bagarap long bodi taim mama i karim ol. Na sampela i no marit, long wanem, ol man i katim* ol. Tasol i gat sampela i no marit, long wanem, ol i tingim Kingdom bilong heven. Man husat inap mekim olsem, gutpela em i mekim olsem.”13 Nau ol manmeri i bringim ol pikinini i kam long em bilong em i ken putim han antap long ol na mekim beten. Tasol ol disaipel i krosim ol dispela manmeri.14 Na Jisas i tok: “Larim ol pikinini, no ken pasim ol long kam long mi. Long wanem, Kingdom bilong heven i bilong ol lain i kain olsem ol dispela pikinini.”15 Na em i putim han bilong en antap long ol. Na bihain em i lusim dispela hap na i go.16 Orait wanpela yangpela man i kam long Jisas na tok: “Tisa, mi mas mekim wanem gutpela samting na bai mi ken kisim laip oltaim?”17 Na Jisas i tokim em: “Bilong wanem yu askim mi long wanem samting i gutpela? I gat Wanpela tasol em i gutpela. Tasol sapos yu laik kisim laip, orait oltaim yu mas bihainim ol lo.”18 Na dispela yangpela man i tokim Jisas: “Wanem ol lo?” Jisas i tok: “Yu no ken kilim man i dai; yu no ken mekim pasin adaltri;* yu no ken stil; yu no ken mekim tok giaman long kot;19 yu mas onarim papa na mama bilong yu; na yu mas laikim ol arapela man olsem yu laikim yu yet.”20 Na yangpela man i tokim em: “Mi bin bihainim olgeta dispela lo. Mi sot yet long wanem samting?”21 Jisas i tokim em: “Sapos yu laik kamap gutpela olgeta, orait go salim ol samting bilong yu na givim dispela mani long ol rabisman na bai yu gat ol samting i dia tumas long heven. Na kam bihainim mi.”22 Taim dispela yangpela man i harim dispela tok, em i bel hevi na i go. Long wanem, em i gat planti samting tru.23 Jisas i tokim ol disaipel bilong en: “Mi tok tru long yupela olsem bai i hatwok tru long wanpela maniman long i go insait long Kingdom bilong heven.24 Mi tokim yupela gen: Kamel i laik go insait long ai bilong nidol, em i no gat hatwok olsem maniman i laik go insait long Kingdom bilong God.”25 Taim ol disaipel i harim dispela tok, ol i kirap nogut tru na tok: “Husat tru inap kisim laip?”26 Jisas i lukluk stret long pes bilong ol na tok: “Ol man yet i no inap, tasol God inap mekim olgeta samting.”27 Pita i tokim em: “Harim! Mipela i lusim pinis olgeta samting na bihainim yu. Bai mipela i kisim wanem samting?”28 Jisas i tokim ol: “Mi tok tru long yupela: Long taim bilong wokim ol samting i kamap nupela, taim Pikinini bilong man i sindaun long sia king bilong en, yupela ol man i bin bihainim mi, yupela tu bai sindaun long 12-pela sia king, na stap olsem jas na skelim 12-pela lain bilong Israel.29 Na olgeta manmeri i bin tingim nem bilong mi na lusim haus o brata o susa o papa o mama o pikinini o graun, bai ol i kisim planti moa na ol bai kisim laip oltaim.30 “Tasol planti man i stap fes ol bai stap las, na ol man i stap las ol bai stap fes.
tpi_Latn eng_Latn tpi_Latn tpi_Latn